钦定古今图书集成/明伦汇编/氏族典/第082卷 > 吴用极
## 钦定古今图书集成/明伦汇编/氏族典/第082卷 > 吴用极

按《山西通志》：“用极，字心铭，清源人。垂龆时，即以圣贤
自期，孝友笃至。父戴先，丁酉举人，任元氏知县，用极
随任邸，问业于高邑赵冢宰，冢宰甚器重之。复随任
徽州，州故多矿贼，数年未平，用极出奇策于父，擒其
渠魁，一方安堵。年十九，捷戊午乡试，《礼记》第一。时有
边警，慨然曰：‘吾辈得绾半绶，不为国呕血不休也’。”居
乡恭谨谦和，接人以诚至人有一艺一善，极力扬励，
不令掩抑，邑中士子，问字接踵。崇祯间，流贼猖獗，用
极居南关，率众为固圉计，日夕经营保守。年馀后，中
夜贼至，用极仗剑登陴，鼓励群众，以身先之，力战死。